32002L0045
L 177/21
JURNALUL OFÍCIAL AL UNIUNII EUROPENE
DIRECTIVA 2002/45/CE A PARLAMENTULUI EUROPEAN ȘI A CONSILIULUI
din 25 iunie 2002
de efectuare a celei de-a douăzecea modificări a Directivei 76/769/CEE a Consiliului referitoare la restricțiile privind introducerea pe piață și utilizarea anumitor substanțe și preparate periculoase (parafine clorurate cu catenă scurtă)
PARLAMENTUL EUROPEAN ȘI CONSILIUL UNIUNII EUROPENE,
având în vedere Tratatul de instituire a Comunității Europene, în special articolul 95,
având în vedere propunerea Comisiei (1),
având în vedere avizul Comitetului Economic și Social (2),
hotărând în conformitate cu procedura prevăzută la articolul 251 din tratat (3), în lumina proiectului comun aprobat de comitetul de conciliere la 22 aprilie 2002,
întrucât:
(1)
Limitările deja adoptate sau planificate de anumite state membre privind utilizarea parafinelor clorurate cu catenă scurtă (PCCS) în urma deciziei PARCOM 95/1 (Convenția pentru prevenirea poluării marine din surse terestre) afectează direct realizarea și funcționarea pieței interne; în consecință, este necesară apropierea legislațiilor statelor membre în acest domeniu și, prin urmare, modificarea anexei I la Directiva 76/769/CEE a Consiliului din 27 iulie 1976 privind apropierea actelor cu putere de lege și a actelor administrative ale statelor membre referitoare la restricțiile privind introducerea pe piață și utilizarea substanțelor și preparatelor periculoase (4), ținând seama de evaluarea comunitară a riscurilor și de dovezile științifice relevante în sprijinul Deciziei PARCOM 95/1.
(2)
PCCS-urile sunt clasificate ca periculoase pentru mediu, deoarece sunt foarte toxice pentru organismele acvatice și pot provoca efecte adverse pe termen lung în mediul acvatic.
(3)
Comisia adoptă o recomandare, în cadrul Regulamentului (CEE) nr. 793/93 al Consiliului din 23 martie 1993 privind evaluarea și controlul riscurilor substanțelor existente (5), care prevede măsuri specifice care să restrângă utilizarea PCCS, în special în lichidele pentru prelucrarea metalelor și produsele de finisare a pieilor, pentru protejarea mediului acvatic.
(4)
Celelalte utilizări ale tuturor parafinelor clorurate trebuie reexaminate în lumina cunoștințelor științifice relevante, în special în ceea ce privește emisiile cu conținut de parafine clorurate. Comisia ar trebui să facă propuneri corespunzătoare pentru a reduce aceste utilizări.
(5)
La 27 noiembrie 1998, Comitetul științific pentru toxicitate, ecotoxicitate și mediu (CȘTEM) a emis avizul privind riscurile PCCS menționate în recomandare.
(6)
Prezenta directivă se aplică fără a aduce atingere legislației comunitare privind protecția securității și sănătății lucrătorilor la locul de muncă, în special Directivei 89/391/CEE a Consiliului din 12 iunie 1989 privind punerea în aplicare de măsuri pentru promovarea îmbunătățirii securității și sănătății lucrătorilor la locul de muncă (6) și Directivei 98/24/CE a Consiliului din 7 aprilie 1998 privind protecția sănătății și securității lucrătorilor împotriva riscurilor legate de prezența agenților chimici la locul de muncă [a paisprezecea directivă specială în sensul articolului 16 alineatul (1) din Directiva 89/391/CEE] (7),
ADOPTĂ PREZENTA DIRECTIVĂ:
Articolul 1
În anexa I la Directiva 76/769/CEE se adaugă următorul punct:
„42.
Cloroalcani, C10-C13 (parafine clorurate cu catenă scurtă)
1. Nu pot fi introduse pe piață pentru utilizare ca substanțe sau componente ale altor substanțe sau preparate în concentrații mai ridicate de 1 %:
-
la prelucrarea metalelor;
-
la ungerea pieii.
2. Înainte de 1 ianuarie 2003, toate celelalte utilizări ale PCCS-urilor vor fi reexaminate de Comisia Europeană, în cooperare cu statele membre și Comisia OSPAR în lumina oricăror noi date științifice relevante privind riscurile generate de PCCS asupra sănătății și mediului.
Parlamentul European va fi informat cu privire la rezultatul acestei reexaminări.”
Articolul 2
(1) Statele membre adoptă și publică, până la 6 iulie 2003, actele cu putere de lege și actele administrative necesare pentru a se conforma prezentei directive. Statele membre informează de îndată Comisia cu privire la aceasta.
Statele membre aplică aceste dispoziții de la 6 ianuarie 2004 cel târziu.
(2) Atunci când statele membre adoptă aceste măsuri, ele cuprind o trimitere la prezenta directivă sau sunt însoțite de o asemenea trimitere la data publicării lor oficiale. Statele membre stabilesc modalitatea de efectuare a acestei trimiteri.
Articolul 3
Prezenta directivă intră în vigoare la data publicării în Jurnalul Oficial al Comunităților Europene.
Articolul 4
Prezenta directivă se adresează statelor membre.
Adoptată la Luxemburg, 25 iunie 2002.